Crynhoi 1 

Er mwyn i chi gael ymarfer eich gallu i sgrifennu crynodeb yn Gymraeg fe wnawn ni gadw at y crynodeb traddodiadol.  Dyma rai pwyntiau (egwyddorion) i chi eu cofio.

· Nid aralleirio y byddwch chi ond crynhoi.  Ystyr crynhoi yw gwneud rhywbeth yn fwy cryno neu’n fyrrach.  Mae aralleiriad yn gallu bod cyn hired â’r gwreiddiol.  Fel rheol rhyw un rhan o dair o’r gwreiddiol fydd eich crynodeb.  Gallai fod yn fyrrach fyth – rhyw chwarter y gwreiddiol.


· Rhoi calon y darn gwreiddiol mae’r crynodeb.  Felly fyddwch chi ddim yn cynnwys pethau fel enghreifftiau, eglurebau nac ansoddeiriau os nad ydyn nhw’n bwysig iawn.


· Yn eich geiriau chi y bydd y crynodeb, nid yng ngeiriau’r awdur gwreiddiol.  Peidiwch â defnyddio brawddegau a chymalau hir o’r gwreiddiol.


· Byddwch yn ei sgrifennu o safbwynt yr awdur gwreiddiol.  Felly, does dim angen i chi ddefnyddio ymadroddion fel, “Mae’r awdur yn nodi...” neu “Ystyr y paragraff yw...”  Cymerwch y safbwynt mai crynhoi eich gwaith eich hun y byddwch chi.

Dyma rai cynghorion pellach i chi wrth i chi grynhoi.

· Darllenwch y darn sydd i’w grynhoi frawddeg wrth frawddeg.  Chwiliwch am y prif syniad sydd gan yr awdur.  Efallai bod un frawddeg mewn paragraff a fydd yn nodi’r prif syniad (yn aml y gyntaf neu’r olaf).  Chwiliwch yn y geiriadur neu yn Cysgeir am ystyr unrhyw air dieithr.  Gwnewch nodiadau ar y prif syniadau ar ôl darllen.  Gellwch eu gwneud ar ffurf map meddwl, bwledi neu unrhyw ddull sydyn arall.


· Ar ôl i chi benderfynu’n union beth yw’r prif syniadau, ysgrifennwch nhw yn eich geiriau eich hun.   Peidiwch â defnyddio union eiriau’r awdur.  Efallai y bydd yn rhaid i chi ddefnyddio ambell derm.  Os ydych yn cael eich arwain i ddefnyddio cymalau a brawddegau yng ngeiriau’r awdur gwreiddiol, efallai nad ydych wedi deall y cynnwys yn llawn.  Peidiwch ag ychwanegu eich barn eich hun, eich syniadau eich hun na’ch enghreifftiau eich hun ayb.


· Ailysgrifennwch eich fersiwn gwreiddiol gan wneud yn siwr bod popeth yr ydych yn ei gynnwys yn gryno ac yn gywir.  Wrth wneud hynny, cofiwch mai crynhoi i tua chwarter i draean (un rhan o dair) o hyd y gwreiddiol yw’r nod.  Peidiwch â thrio ysgrifennu’r cyfan mewn un frawddeg – byddai brawddegau byrion yn fwy eglur.  Peidiwch â dweud yr un peth fwy nag unwaith.








Crynhoi 2

Cam 1
Rhoi cyfle i bawb grynhoi ar lafar – erthyglau ysgafn o wefan y BBC / Golwg 360.
Cam 1
Gyda phartner, ceisiwch gofio beth oedd 
i. egwyddorion 
ii. y cynghorion cyffredinol
a gyflwynodd Elen ar gyfer crynhoi yn y gynhadledd yn Llandrindod.  Nodwch nhw ar ffurf pwyntiau bwled.

Cam 2
Ysgrifennwch gyfarwyddiadau ar sut i fynd ati i grynhoi darn ar gyfer myfyrwyr, disgyblion neu athrawon / darlithwyr eraill.

Cam 3
Ewch yn ôl at y nodiadau a’u cymharu â’ch gwaith chi.

Cam 4

Edrychwch ar yr Atodiad a gawsoch yn ystod y gynhadledd, sef ‘Cadw’r Iaith yn Syml’ ac at y rhan ‘Ysgrifennu Testunau Dealladwy” neu “Creu Darnau Darllen Hawdd’.

Gwnewch grynodeb o’r wybodaeth sydd yn yr Atodiad.

